與可墨竹二十韻
作者：蘇籀
朝代：宋

paragraphs: 天工奇水墨，晴景照檀欒。
影動嵇阮愛，筍穿淇渭干。
禪翁三昧力，老手一揮間。
意匠先鶻落，心造忘筆端。
芥胸極蓊蔚，振袖疾飛翰。
道妙進乎伎，自得即之安。
剛耿在眉睫，歲寒出脾肝。
動色娛傾耳，可聽非惟觀。
颯遝掀翠羽，交戛敲琅玕。
雷驚碧霄聳，風倒懸崖攀。
雨霜斜重勢，龍鳳飛鳴竿。
勁挺加掩冉，英奇閱雕殘。
緹繒釘牆仞，秀絕襲衣冠。
備悉湖州派，恨不彭城看。
不可無此君，寧可弗至膰。
買林自虧蔽，折檻縈叢攢。
房攏侍便嬖，園苑隔扃關。
要見一室中，幸容四壁寬。
此畫會通靈，請公牢鐍緘。
王侯儻奉借，定鏁空厨還。